钦定古今图书集成/明伦汇编/氏族典/第025卷 > 冯祯〈子大金〉
## 钦定古今图书集成/明伦汇编/氏族典/第025卷 > 冯祯〈子大金〉

按《明外史冯祯传》：“祯，绥德卫人。起家卒伍，累功为本
卫指挥佥事。弘治末，擢署都指挥佥事，守备偏头关，
寻充参将，分守宁夏西路，以勇敢闻。寘𫔍反，驰奏告
变。事平，进署都指挥同知。已擢副总兵，协守延绥。正
德六年七月，盗起中原，诏以所部千五百人入讨，至
阜城遇贼，下令无顾首级，无贪卤获，军锋锐甚，贼遂”
大奔，逐北数千里，俘斩八百六十有奇。进解曹州围，
俘贼魁朱谅。录功，进都督佥事。明年春，刘惠、赵𬭼乱
河南，祯偕副总兵时源、参将神周、金辅击败之。贼溃
而西。巡抚邓璋等朝崇王于汝宁，宴饮连日。贼招散
亡，势复振。屯洛南觇。官军饥疲，迎战右哨金辅不敢
渡洛。祯及源、周方阵而后哨。参将姚信所部京军忽
驰祯前，失利，先遁。阵乱，贼齐进。祯下马殊死斗，援绝
死焉。赠洛南伯，赐祭葬，授其子大金都督佥事。贼平，
论功，复荫一子，世百户。